যুধিষ্ঠিরের রাজসূয় যজ্ঞের বাধা দূর করার জন্যেই যে তাঁদের আগমন— এই মূল কথাটা না বলে, কৃষ্ণ এক নৈতিক দায়িত্ব পালনের কথা তুললেন। বললেন, ৮৬ জন রাজাকে এ ভাবে বন্দি করে বলি দেওয়া পাপকর্ম ও ক্ষত্রিয়ধর্ম- বিরোধী। হয় সেই রাজাদের মুক্তি দিতে হবে, নয়তো জরাসন্ধের মৃত্যু অনিবার্য। জরাসন্ধের কাছে ক্ষত্রিয়ধর্ম পৃথক। তিনি বললেন: যে বিজিত তাকে নিয়ে নিজের ইচ্ছামতো যা ইচ্ছা করা যায়। বিশেষত দেবতার উদ্দেশে বলি দেবেন বলে যাঁদের বন্দি করেছেন, ভয় পেয়ে তাঁদের ছেড়ে দেওয়া অসম্ভব। এর পর কৃষ্ণের অভ্রান্ত অনুমান অনুযায়ী ভীমকেই বেছে নিলেন প্রতিদ্বন্দ্বী।